Erling Bonnesen (V), 2008-11-27:
Tak for det.
Det er en opfølgning på aftalen mellem regeringen og KL.
Kvalitetskontrakten skal indeholde mål for hvert serviceområde i kommunen, og kvalitetskontrakten skal være enkel og kortfattet, og målene skal være kvantificerbare og overskuelige.
Borgerne skal kort og godt have en klar idé om, hvad de kan forvente af den kommunale service, og man skal have synliggjort de politiske prioriteringer i den enkelte kommune, naturligvis med fokus på udvikling af servicen til borgerne.
Kvalitetskontrakten og de årlige redegørelser som opfølgning på den handler jo lige præcis om, at man skal have set på, at målene skal være offentlige, således at de kan indgå i en dialog i den enkelte kommune mellem kommunalbestyrelsen, borgerne og institutionerne.
I forenklingens gode navn lægges der også op til, at nu når kvalitetskontrakterne bliver indført, afløser de de hidtidige mere omfattende formalistiske servicestrategier.
Så der er tale om en klar forenkling.
Kommunale kvalitetskontrakter er en del af både regeringens kvalitetsstrategi og regeringsgrundlaget.
Først og fremmest beslutter kommunalbestyrelsen selv, hvilke klare mål der skal arbejdes med i kontrakten, altså hvilke fokusområder man vil belyse og få noget gjort ved.
Målene kan være meget forskellige fra den ene til den anden kommune, kunne man da forestille sig, og det er vigtigt at pointere, at begrebet kvantificerbare mål dækker bredt.
Der er således intet som helst til hinder for, at man i den enkelte kommune kan sætte mere fokus på de såkaldte bløde værdier, hvis man har behov for at få gjort det.
Så på mange måder er det her både en forbedring og en forenkling, og vi kan sige, at vi netop har lyttet til det, man giver udtryk for lokalt over for os her på Borgen.
Det andet tiltag, der gennemføres med dette lovforslag, er udbudsstrategier, som kommunalbestyrelserne og regionsrådene nu skal udarbejde.
Udbudsstrategierne skal bestå i, at kommunalbestyrelserne og regionsrådene tager stilling til, på hvilke områder de påtænker at anvende udbud, og det er jo kort og godt også en opfølgning på den fine aftale, der er indgået imellem regeringen og KL om, at man nu skal op på en udbudsprocent på 26,5 pct. i 2010. Så konkurrenceudsættelsen er en drivkraft for fornyelse og innovation, og der kommer også på den måde øget fokus på kvaliteten og den effektive varetagelse af opgaven.
Man får kort og godt spurgt til prisen og får tingene gjort både bedst og billigst.
Så er det jo også i den her forstand en forenkling, for de hidtidige regler og linje på området med, at man skulle lave såkaldt udbudspolitik, gjorde det set i bakspejlet måske i hvert fald i nogle sammenhænge mere formalistisk og indviklet.
Det tredje og sidste er så borgerrådgivningsfunktionen, som man nu også får mulighed for at oprette.
Så samlet kan vi sige at det her styrker det lokale selvstyre og giver flere muligheder, og på den baggrund kan Venstre selvfølgelig støtte lovforslaget.
Jamen lad mig være fuldstændig klar: Der lægges ikke op til detailstyring og statsstyring på det her - tværtimod - for hvis man går ind og kigger på punkt 1, kvalitetskontrakterne, er det jo en rammeaftale, hvor kommunerne selv kan, om jeg så må sige, sætte fokus på de emneområder, som de gerne vil sætte fokus på lige præcis i deres egen kommune, og spørge: Hvad vil vi gerne her hos os?
Det er jo lige præcis det, der er meningen med det, så det er jo i bedste tråd med decentraliseringsprincipperne.